Ириней Тимко

Ириней Тимко (*22. януар 1913—†8. септембер 1986), познати аранжер, хорски дириґент и композитор.

 Биоґрафия 
Ириней Тимко ше народзел 22. януара 1913. року у Коцуре. Оцец Иван (Янко), мац Мария, дзивоцке презвиско Шандор. Треци є по шоре од штирох братох и шицки штирме були священїки. Основну школу закончел у Коцуре, а ґимназию у Травнику. Филозофию и теолоґию Ириней Тимко закончел у Риме. Уж под час школованя пришол до вираженя його музични талант, та уж як богослов дириґовал зоз вельким хором українского колеґия у Риме.

 Душпастирска и просвитна робота 
За священїка Ириней Тимко бул пошвецени у Коцуре 2. юния 1938. року, нє оженєти. Пошвецел го крижевски владика др Дионизий Няради. После рукоположеня перше бул капелан у Прняворе (Босна), од 8. юния 1938. а вец од  10. октобра истого року бул капелан у Руским Керестуре. Ту попри священїцкей длужносци Ириней Тимко водзел и керестурски мишани хор перше при РНПД (по 6. април 1941. року), а вец при ОГМ (Орґанизациї грекокатолїцкой молодежи) (по 1944. рок). Єден час (1942-1944) и режирал театрални фалати керестурским дилетантом, преважно зоз шпиваньом, а водзел и дописовательство ужгородских новинох Неділя, у котрих єден бок бул друковани на язику бачванских Руснацох.

 Роки стаґнациї 
По законченю Другей шветовей войни наступел траґични период у живоце Иринея Тимка. Пре отворене нєскладанє зоз большевицку идеолоґию, тедишня локална власц го придала на суд и бул 1947. року  осудзени на 12 роки гарешту (познєйше му зменшане на 10 роки), котри одшедзел у Сримскей Митровици. После виходу з гарешту вецей як єден рок бул у Крижевцох, у канцелариї владичества. И там основал и водзел мишани хор. Там видал и зборнїк церковних композицийох за мишани хор, а вец од найвисших церковних власцох у Риме достал розришенє од священства. Ириней Тимко ше врацел до Нового Саду, оженєл ше зоз Амалию Еделински зоз котру у малженстве виховал тройо дзеци. Тото му помогло зачувац людску присебносц, особне достоїнство и животни оптимизем. 

 Замерковани хороводитель и дириґент 
Як над’звичайно образовани чловек, ерудит, Ириней Тимко цали свой творчи потенциял и роботну енерґию пошвецел виключно музики. Спочатку (1958) робел як инспициєнт Опери Сербского народного театра у Новим Садзе, алє ше и активно уключел до тедишнього новосадского КУД Максим Горки, дзе такой основал и мишани хор зоз котрим руководзел по конєц свойого живота. Дзекуюци йому, период 1964-1984 представя „златни период“ хорского шпиваня Русинох у Новим Садзе, алє и у Руским Керестуре и у Баня Луки, и там дириґовал Ириней Тимко.

 Редактор у Радио Новим Садзе 
Од 1969. року Ириней Тимко преходзи на длужносц редактора рускей народней музики у Радио Новим Садзе, дзе його творчи потенцияли ище баржей пришли до вираженя. Ту вон розписує аранжмани за нашо народни писнї, дириґує зоз тамбуровим и народним оркестром под час знїманя наших писньох на маґнетофонску пантлїку и пише замерковани етномузиколоґийни тексти до руских музичних емисийох.

Ириней Тимко бул нєзаменлїви у креированю репертоара новостворених композицийох  и текстох, виведзених на Фестивалу Червена ружа, як музични фаховец.

Його дїялносц як композитора ище вше до конца нє спатрена и нє оценєна, и ище вше чека музичного фаховца котри би ше заинтересовал за тоту обласц дїялносци Иринея Тимка.

По своїх опредзелєньох Ириней Тимко бул цалого животa активист проукраїнскей ориєнтациї медзи войводянскима Руснацами.

Ириней Тимко умар 8. септембра 1986. року у Новим Садзе, а поховани є на Новим теметове.

 Композициї 

 Червена ружа 
+У народним духуРокНаслов композициї Автор текста 1969.Кед я пойдзем маршировац  народни1969. Хижочко стара Михайло Ковач       1970.Браца Русини Ириней Тимко/Дюра Папгаргаї1972.Ой, жалї пречежки  Михайло Ковач1972. Очи Мелания Кучмаш1972.Пойдзем, мамо, пойдзем   Михайло Ковач1975. Витор и тополя Михайло Ковач1981. Кажди дзень   Гавриїл Костельник1982.Дує витор жимни   Ириней Тимко1986. Рада бим ше женїц народни
 Червене пупче 
+Червене пупче РокНаслов композициї Автор текста РокНаслов композициїАвтор текста1969. Качур рибар Михайло Ковач1978.Вечарша писняИриней Тимко1969. Ганча и ластовка Михайло Ковач1978.СончокИриней Тимко1969. Ми Титово пионире Ириней Тимко – Лиско1978.КандурЯким Олеяр1970.Коминяр   Яким Олеяр1978.КуковкаИриней Тимко1970. Фебруарски днї Микола Скубан1978.Даровита ярИриней Тимко1970.Дїдово писмо Мирон Будински1978.Заяц и ракИриней Тимко1970. Моєй Републики Михайло Ковач1979.Я пионир вредни, младиГавриїл Г. Надь1971. Гунцут витор Михайло Ковач1979.Бичок и їжичокИриней Тимко1971. Писня яри Ириней Тимко1979.РуменєцИриней Тимко1971. Качка и квочка Янко Фейса1979.ЖиткоИриней Тимко1971. Малючки Владко Янко Фейса1979.У лєше вжимеМелания Павлович1971.Хижочко стара  Михайло Ковач1980.Идзе майИриней Тимко1971. Лєтнї вечар Ириней Тимко1980.Купали кандураИриней Тимко1971.Тисяч радосци    Ирина Гарди-Ковачевич1980.Писня медведзаИриней Тимко1972. Упрекосна Марча Ириней Тимко1981.МалиниИриней Тимко1972. Курчатко и квока Ириней Тимко1981.МакИриней Тимко1972. Мачичка з платками Ириней Тимко1981.ИглочкаИриней Тимко1972. Под амрелом Янко Фейса1981.Весели майИриней Тимко1972.О, яки красни тот швет   Михайло Ковач1982.Яни мальованиИриней Тимко1973. Ластовки, ластовки А. Кандрач1982.КогуцикиИриней Тимко1975. У дзбаночку млєчко народни1982.Бундаш ФицкоИриней Тимко1977. Тито и ми Дюра Латяк1982.ТаньочкаИрина Гарди-Ковачевич1977. Ярнє слунко Ириней Тимко1982.ОленкаИриней Тимко1977. Писня вивирки Ириней Тимко1982.Брези, брезочкиИриней Тимко1977. Длугоноси коминяр Ириней Тимко1982.Витор и водаИриней Тимко1978. Малючка лїпка Ириней Тимко1982.Били шветИриней Тимко1978. Цо за жвир Ириней Тимко1983.Дуб и ярИриней Тимко1978. Лєто Ириней Тимко

 Ґалерия 

 Литература 
 о. Проф. Др Роман Миз, Священїки дакедишнього Осєцкого викарията; видавателє: Парохия св. Петра и Павла, Нови Сад и Максима друкарня и видавательна хижа, Петроварадин, 2016, б. 310-311.

 Шветлосц ч. 1/2003, б/95-98.
 Душан Михалек: „Ириней Тимко (1913-1986)ˮ, 30 червени ружи, НВУ Руске слово, Нови Сад, 1991,  б. 123.

 Вонкашнї вязи 
 Ириней Тимко (биоґрафия и список композицийох), Червена ружа 1962-2011, Том II, Завод за културу войводянских Руснацох, Нови Сад, 2014., б. 538

 Spomen-ploča muzičkim urednicima Radio Novog Sada, RTV Vojvodina,  17. jun 2019.

 Енциклопедија Српског народног позоришта, pristupljeno 19.01.2026, www.snp.org.rs
 Музеј позоришне уметности, pristupljeno 19.01.2026, teatroslov.mpus.org.rs 
 Ириней ТИМКО, Новинарска асоцияция Руснацох, Руски вертикали, 28. децембер,  2017.
Катеґория:Руснаци у Сербиї
Катеґория:Дириґенти
Катеґория:Композиторе
Катеґория:Українофили
Катеґория:Редакторе
Катеґория:22. януар
Катеґория:Народзени 1913
Катеґория:8. септембер
Катеґория:Умарли 1986